## Rješenje o odobrenju prospekta o izdavanju dionica javnom ponudom ZIF-u Breza Invest d.d. iz Varaždina

### NN 2/2006 (4.1.2006.), Rješenje o odobrenju prospekta o izdavanju dionica javnom ponudom ZIF-u Breza Invest d.d. iz Varaždina

# KOMISIJA ZA VRIJEDNOSNE PAPIRE REPUBLIKE HRVATSKE

**52**

Sukladno odredbama članka 12. točke 5. i članka
22. stavka 4. Zakona o tržištu vrijednosnih papira, Komisija za vrijednosne
papire Republike Hrvatske (u daljnjem tekstu: Komisija), temeljem zahtjeva trgovačkog
društva ZIF BREZA INVEST d.d., Varaždin, Anina Ulica 2, zastupanog po društvu
FCT FORTIS SAVJETOVANJE d.o.o., Varaždin, Anina ulica 2, za odobrenje prospekta
o izdavanju redovnih dionica javnom ponudom, na sjednici održanoj dana 23.
prosinca 2005. godine, donijela je

## RJEŠENJE

o odobrenju prospekta o izdaVAnju dionica javnom
ponudom

1. Trgovačkom društvu ZIF BREZA INVEST d.d.,
Varaždin, Anina ulica 2, odobrava se prospekt o izdavanju do najviše 450.000
novih dionica koje glase na ime, javnom ponudom, ukupne vrijednosti od najviše
45.000.000.000,00 kuna, pojedinačne nominalne vrijednosti 100,00 kuna po
dionici.

2. Ovo rješenje objavit će se u »Narodnim
novinama«.

```
Obrazloženje
```

```

```

Trgovačko društvo ZIF BREZA INVEST d.d.,
Varaždin, Anina ulica 2 (dalje u tekstu: Izdavatelj), zastupano po društvu FCT
d.o.o., Varaždin, Anina ulica 2, podnijelo je dana 15. studenoga 2005. godine
zahtjev za odobrenje objavljivanja podataka sadržanih u prospektu i tome
zahtjevu priložilo: Prospekt, Statut, dokaze o uplati pristojbe i naknade, javnobilj. zapisnik s Glavne skupštine na kojoj je donesena
Odluka o povećanju temeljnog kapitala od dana 12. listopada 2005. godine,
povijesni izvadak iz sudskog registra za Izdavatelja od dana 4. studenoga 2005.
godine, revizijska izvješća za 2002., 2003. i 2004. godinu, Izvješće
Izdavatelja o poslovanju za 3. tromjesečje 2005. godine i punomoć društva
GLOBAL INVEST d.o.o. društvu FCT d.o.o., Varaždin, Anina ulica 2.

Nakon toga je dana 7. prosinca 2005. godine
dostavljen novi, dopunjeni prospekt Izdavatelja, a dana 22. prosinca 2005.
godine novi zahtjev kojim se ispravlja prethodni tako da se njime traži
odobrenje objavljivanja prospekta o izdanju dionica javnom ponudom, novi
povijesni izvadak za društvo GLOBAL INVEST d.o.o., Varaždin, Anina ulica 2, kao
i za Izdavatelja od dana 22. prosinca 2005. godine, te novu, uređenu punomoć
kojom se ovlašćuje društvo FCT FORTIS SAVJETOVANJE d.o.o., Varaždin, Anina
ulica 2, budući da se društ­vu
FCT d.o.o. u međuvremenu promijenila tvrtka.

Predmetni zahtjev za odobrenje prospekta o
izdanju dionica Izdavatelja javnom ponudom podnesen je u skladu s odredbama
Zakona o tržištu vrijednosnih papira (»Narodne novine« br.
84/02, u daljnjem tekstu: Zakon) i Pravilnika o sadržaju zahtjeva i prilozima
za odobrenje prospekta i skraćenom prospektu (»Narodne novine«, broj 118/03, u
daljnjem tekstu: Pravilnik).

U provedenom postupku utvrđeno je da je Glavna
skupština izdavatelja, dana 12. listopada 2005. godine, donijela Odluku o
povećanju temeljnog kapitala i izdavanju dionica javnom ponudom, ulozima u
novcu uz isključenje prava prvenstva (dalje u tekstu: Odluka).

Sukladno članku 2. Odluke, temeljni kapital
izdavatelja povećat će se s iznosa 5.600.000,00 kn za iznos 50.600.000,00 kuna,
izdavanjem najviše 450.000 novih dionica i uplatom novih uloga u novcu. Prema
članku 3. Odluke, novoizdane dionice bit će redovne dionice na ime, nominalne
vrijednosti 100,00 kn za svaku dionicu, po pravima i obvezama koje nose,
izjednačene s postojećim, već izdanim dionicama i izdat će se u
nematerijaliziranom obliku. Sukladno članku 4. Odluke, nove dionice izdat će se
javnom ponudom, putem burze, uplatom u novcu ulagatelja
uz isključenje u cijelosti prava prvenstva dioničara koji su upisani u depozitorij Središnje depozitarne agencije d.d. Zagreb, na
dan donošenja Odluke. Rok za upis i uplatu dionica je 60 dana počev od dana objave prospekta. Cijena dionica bit će
najmanje 100,00 kn. Prema članku 5. Odluke smatrat će se da je izdanje uspjelo
ako se upiše i uplati 75% dionica.

Uvidom u priloženi prospekt Izdavatelja o
izdanju dionica jav­nom
ponudom utvrđeno je da isti sadrži sve podatke iz članka 21. Zakona koji
propisuje obvezni sadržaj prospekta.

Izdavatelj je uplatio naknadu i administrativnu
pristojbu, sukladno Pravilniku o vrsti i visini administrativnih pristojbi i
naknada (»Narodne novine« br. 115/02, 43/03).

Ocjenjujući utvrđeno činjenično stanje, Komisija
utvrđuje da su zahtjevu za odobrenje prospekta o izdavanju dionica Izdavatelja
javnom ponudom priloženi svi prilozi propisani Zakonom i Pravilnikom te da
podneseni prospekt sadrži sve podatke u skladu s odred­bom
članka 21. Zakona, te je, sukladno odredbi članka 22. stavka 4. Zakona,
riješeno kao u izreci.

Temeljem odredbe članka 8. stavka 4. Zakona, ovo
Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku od 30 dana od dana primitka ovog rješenja.

Klasa: UP/I-450-08/05-02/170

Urbroj: 567-01/05-6

Zagreb, 23. prosinca 2005.

Predsjednik Komisije

**Miljenko** **Fičor**, v. r.

Rješenje, NN 2/2006-52